(66) I forbindelse med Kommissionens prioriteter om »En økonomi, der tjener alle« og »Et Europa klar til den digitale tidsalder« bør den europæiske industri, herunder SMV'er, blive grønnere , mere cirkulær og mere digital, samtidig med at den forbliver konkurrencedygtig på globalt plan. Kommissionen har understreget den rolle, som medicinsk udstyr og digitale teknologier spiller for at tackle nye udfordringer og brugen af e-sundhedstjenester til at levere sundhedsydelser af høj kvalitet, samtidig med at den opfordrer til at sikre forsyningen af økonomisk overkommelige lægemidler, som kan opfylde Unionens behov, og støtter en innovativ og globalt førende europæisk medicinalindustri. Fællesforetagendet for initiativet om innovativ sundhed har til formål at bidrage til at styrke konkurrenceevnen for EU's sundhedsindustri, som er en hjørnesten i EU's videnbaserede økonomi, så der opnås øget økonomisk aktivitet omkring udviklingen af sundhedsteknologier, navnlig af integrerede sundhedsløsninger. Fællesforetagendet kan dermed fungere som et redskab til at øge den teknologiske suverænitet og fremme den digitale omstilling af vores samfund. Sådanne politiske prioriteter kan opnås ved at samle de vigtigste aktører: den akademiske verden, virksomheder af forskellig størrelse og slutbrugere af innovationer på sundhedsområdet, under et offentlig-privat partnerskab inden for sundhedsforskning og -innovation. Fællesforetagendet for initiativet om innovativ sundhed bør hjælpe med at nå målene i »Europas kræfthandlingsplan« (9) og »Den europæiske One Health-handlingsplan mod antimikrobiel resistens« (10). Fællesforetagendet for initiativet om innovativ sundhed bør tilpasses den nye industristrategi for Europa (11), lægemiddelstrategien for Europa (12) og SMV-strategien for et bæredygtigt og digitalt Europa (13).

(66) I forbindelse med Kommissionens prioriteter om »En økonomi, der tjener alle« og »Et Europa klar til den digitale tidsalder« bør den europæiske industri, herunder SMV'er og nystartede virksomheder , blive miljømæssigt bæredygtig , mere cirkulær og mere digital, samtidig med at den forbliver konkurrencedygtig på globalt plan. Kommissionen har understreget den rolle, som medicinsk udstyr , forbedrede diagnoser, behandlinger og digitale teknologier spiller for at tackle nye sundhedsmæssige udfordringer og brugen af e-sundhedstjenester til at levere sundhedsydelser af høj kvalitet, samtidig med at den opfordrer til at sikre forsyningen af økonomisk overkommelige lægemidler, som kan opfylde patienternes behov, og støtter en innovativ og globalt førende europæisk medicinalindustri. Fællesforetagendet for initiativet om innovativ sundhed har til formål at bidrage til at styrke konkurrenceevnen for Unionens sundhedsindustri, så der opnås øget økonomisk aktivitet omkring udviklingen af sundhedsteknologier, navnlig af integrerede sundhedsløsninger , og dermed at forbedre kvaliteten og leveringen af sundhedstjenester i hele Unionen . Fællesforetagendet kan dermed fungere som et redskab til at øge den teknologiske udvikling og innovative løsninger og fremme den digitale omstilling af vores samfund. Sådanne politiske prioriteter kan opnås ved at samle de vigtigste aktører: den offentlige sektor, den akademiske verden, virksomheder af forskellig størrelse og slutbrugere af innovationer på sundhedsområdet, under et offentlig-privat partnerskab inden for sundhedsforskning og -innovation. Fællesforetagendet for initiativet om innovativ sundhed bør hjælpe med at nå målene i »Europas kræfthandlingsplan« (9) , Horisont Europas kræftmission og »Den europæiske One Health-handlingsplan mod antimikrobiel resistens« (10) , ligesom det bør styrke samarbejdet med de forskellige europæiske initiativer vedrørende sjældne sygdomme . Fællesforetagendet for initiativet om innovativ sundhed bør tilpasses den nye industristrategi for Europa (11) og den opdaterede version heraf , lægemiddelstrategien for Europa (12) og SMV-strategien for et bæredygtigt og digitalt Europa (13). Der bør tilstræbes synergier med EU-Myndigheden for Kriseberedskab og -indsats på Sundhedsområdet (HERA) for at tilvejebringe et strukturelt samarbejdsbaseret system, der sætter Unionen i stand til at foregribe og håndtere sundhedsrelaterede trusler mere effektivt. Samarbejdsmekanismer og synergier med EU4Health-programmet er også nyttige med hensyn til at styrke Unionens beredskab over for grænseoverskridende sundhedstrusler, styrke sundhedssystemer og gøre innovative lægemidler mere tilgængelige og prismæssigt overkommelige. Fællesforetagendet bør også udvikle synergier med det europæiske sundhedsdataområde samt med forskningsinitiativerne inden for sjældne sygdomme.